Všeobecné   záväzné   nariadenie

obce    R a k o v i c e 

č.  15

O     PAMÄTIHODNOSTIACH 

 OBCE    RAKOVICE

	Obecné zastupiteľstvo obce Rakovice na základe samostatnej pôsobnosti podľa článku 67 a článku 68 Ústavy Slovenskej republiky a podľa § 4 ods. 1 a 3 a § 6 ods. 1 prvá a druhá veta zákona č. 369/1990 Zb. o obecnom zriadení v znení neskorších predpisov a podľa § 14 ods. 4 zákona č. 49/2002 Z. z. o ochrane pamiatkového fondu, vydáva toto všeobecné záväzné nariadenie (ďalej len VZN):

Všeobecné záväzné nariadenie obce Rakovice č. 15
o pamätihodnostiach obce Rakovice

PRVÁ ČASŤ
ZÁKLADNÉ  USTANOVENIE

Čl.  1
Úvodné ustanovenie

Toto všeobecne záväzné nariadenie vytvára evidenciu pamätihodností obce Rakovice a stanovuje spôsob ich ochrany a využívania.

Čl.  2
Pôsobnosť obce Rakovice pri vedení evidencie pamätihodností obce

Obec Rakovice  (ďalej len „obec“) v súlade s § 14 ods. 4 zákona č. 49/2002 Z. z. o ochrane pamiatkového fondu týmto utvára a vedie evidenciu pamätihodností obce.

Čl.  3 
Rozsah evidencie pamätihodností obce

1.	Do evidencie pamätihodností obce sú zaradené hnuteľné s nehnuteľné veci, ktoré majú historickú, spoločenskú, krajinnú, urbanistickú, architektonickú, vedeckú, technickú, výtvarnú alebo umelecko-remeselnú hodnotu.

2.	Členenie pamätihodností podľa typovej skladby:
a)	objekty – meštianske domy, remeselnícke domy, želiarske domy, vily, kaplnky, kostoly, mosty, priemyselné objekty, administratívne objekty,
b)	 kríže, sochy, cintoríny, hroby,
c)	fontány, výtvarné diela, pamätníky,
d)	pamätné tabule,
e)	prírodné areály, vodné plochy, parky, športové areály,
f)	   architektonické a urbanistické riešenia.

3.	Predmetom evidencie nie sú hnuteľné a nehnuteľné pamiatky zapísané v Ústrednom zozname pamiatkového fondu (pre národné kultúrne pamiatky platí osobitný režim upravený zákonom č. 49/2002 o ochrane pamiatkového fondu) a pamätihodnosti nehmotného charakteru. Predmetom evidencie sú pamiatky, ktoré budú navrhnuté na vyhlásenie za národnú kultúrnu pamiatku, ako ja pamiatky, pri ktorých sa neuvažuje so spracovaním návrhu za národnú kultúrnu pamiatku.

DRUHÁ ČASŤ
POSTUP  PRI  ZÁPISE  DO  EVIDENICE  PAMÄTIHODNOSTÍ
Čl. 4 
Predkladanie návrhov

1.	Návrhy doplnkov a zmien evidencie pamätihodností v rámci samosprávnych funkcií, ako aj na základe splnomocnenia zákona, pripravuje z vlastného podnetu v rámci svojich kompetencií Obecný úrad v Rakoviciach.

2.	Návrh na spravovanie doplnkov a zmien evidencie pamätihodností môže dať aj starosta obce, Obecné zastupiteľstvo obce Rakovice, komisie obecného zastupiteľstva, poslanci obecného zastupiteľstva, hlavný kontrolór, orgány štátnej správy a odborné inštitúcie. Iné osoby môžu iniciovať návrh na spracovanie doplnkov a zmien evidencie pamätihodností prostredníctvom starostu obce a obecného úradu.

3.	Príslušný spracovateľ  (Obecný úrad – odbor územného rozvoja a koncepcií) návrh posúdi, predloží na odborné a dokumentačné účely a vyjadrenie Krajskému pamiatkovému úradu v Trnave. Ak ide o nehnuteľné veci, predloží návrh na vyjadrenie aj stavebnému úradu.  

Čl.  5
Prerokovanie a schválenie

1.	Spracovateľ predloží návrh doplnkov a zmien evidencie pamätihodností na prerokovanie a posúdenie príslušnej komisii Obecného zastupiteľstva obce Rakovice.

2.	Spracovateľ zabezpečí, aby návrh doplnkov a zmien evidencie pamätihodností bol následne prerokovaný na Obecnom zastupiteľstve ako zmena prílohy tohto VZN. 

3.	Doplnky a zmeny evidencie pamätihodností budú predkladané 1x ročne obecnému zastupiteľstvu v príslušnom kalendárnom roku.

Čl.   6
Zrušenie zápisu v evidencii pamätihodností

1.	Ak nastanú nové skutočnosti, môže obecné zastupiteľstvo na návrh obecného úradu zrušiť zápis pamätihodností v evidencii pamätihodností obce Rakovice.

2.	Návrh na zrušenie zápisu v evidencii pamätihodností vypracúva obecný úrad na základe podnetu starostu obce, obecného zastupiteľstva, komisií obecného zastupiteľstva, poslancov obecného zastupiteľstva, hlavného kontrolóra, orgánov štátnej správy a odborných inštitúcií. Iné právnické, fyzické osoby môžu iniciovať návrh zrušenia zápisu pamätihodností v evidencii pamätihodností prostredníctvom starostu a obecného úradu.

3.	Príslušný spracovateľ (obecný úrad) návrh posúdi, predloží na odborné a dokumentačné účely a vyjadrenie Krajskému pamiatkovému úradu v Trnave. Ak ide o nehnuteľné veci, predloží návrh na vyjadrenie aj stavebnému úradu.  

TRETIA ČASŤ
ZÁSADY  OCHRANY A VYUŽÍVANIA PAMÄTIHODNOSTÍ

Čl. 7 
Požiadavky kladené na obec
1.	Obec utvára podmienky potrebné na zachovanie, ochranu, obnovu a vhodné využívanie pamätihodností.

2.	Obec sleduje stav a využitie pamätihodností hmotného charakteru a vykonáva štátny stavebný dohľad nad zabezpečením ochrany pamätihodností v súlade so zákonom č. 50/1976 Z. v znení neskorších predpisov.

3.	Obec usmerňuje činnosti právnických a fyzických osôb pri záchrane, obnove a využívaní pamätihodností hmotného charakteru a poskytuje im odbornú a metodickú pomoc.

4.	Pamätihodnosti zapísané v evidencii prezentuje obec ako súčasť svojho kultúrno-historického dedičstva prostredníctvom informačno-propagačných materiálov obce, internetovej stránky obce, tlače a pri kultúrnych a spoločenských podujatiach.

5.	Obec spolupracuje s orgánmi štátnej správy zúčastnenými na plnení úloh na úseku ochrany pamiatkového fondu, ako aj s vedeckými a odbornými inštitúciami, nadáciami a občianskymi združeniami.

6.	Zápis do evidencie nehnuteľných pamätihodností, alebo zrušenie zápisu v evidencii nehnuteľných pamätihodností obec oznámi vlastníkovi pamätihodnosti, krajskému pamiatkovému úradu a stavebnému úradu.

Čl. 8 
Práva a povinnosti vlastníka pamätihodností

1.	Vlastník pamätihodnosti je povinný ochraňovať a užívať pamätihodnosť v súlade s jej pamiatkovou hodnotou, zachovávať dobrý technický a estetický stav, ako aj vhodný spôsob využitia jednotlivých stavieb, skupín stavieb, areálov a územia (v zmysle zákona č. 50/1976 Zb. v znení neskorších prepisov).

2.	Vlastník pamätihodnosti má právo požiadať obec o poskytnutie odbornej a metodickej pomoci vo veciach ochrany pamätihodnosti.

3.	Vlastník pamätihodnosti má právo na prezentáciu nehnuteľnosti v rámci evidencie nehnuteľností. 

Čl. 9 
Všeobecné podmienky

1.	Pri stavebno–technických zmenách je potrebné, aby neboli ohrozené pamiatkové hodnoty pamätihodnosti a spôsobené nepriaznivé zmeny jej stavu. V prípade zmeny, alebo nutnosti spresnenia rozsahu ochrany pamiatkových hodnôt pamätihodnosti, obec požiada o odborné stanovisko Krajský pamiatkový úrad.

2.	Pamätihodnosti, ktoré sa nachádzajú Pamätnej izbe obce Rakovice, alebo v areáli národnej kultúrnej pamiatky sú chránené v zmysle ustanovení zákona č. 49/2002 Z. z. o ochrane  pamiatkového fondu.

3.	Na pamätihodnosť je možné umiestniť reklamné, informačné zariadenie, oznam, alebo akékoľvek technické zariadenie len na základe kladného stanoviska Krajského pamiatkového úradu.

4.	Evidencia pamätihodností je podklad pre priemet kultúrno – historických hodnôt do územno – plánovacej dokumentácie. 

ŠTVRTÁ ČASŤ
EVIDENCIA   PAMÄTIHODNOSTÍ

Čl. 10 
Zoznam evidovaných pamätihodností

Prílohu tohto VZN tvorí zoznam evidovaných pamätihodností na území obce Rakovice.

PIATA ČASŤ
ZÁVEREČNÉ  USTANOVENIA

Čl. 11
Účinnosť

1.	Toto všeobecne záväzné nariadenie obce Rakovice bolo schválené Obecným zastupiteľstvom v Rakoviciach Uznesením č. 15 zo dňa 2.3.2007.

2.	Toto všeobecne záväzné nariadenie obce Rakovice nadobúda účinnosť dňom 18.3.2007.

V Rakoviciach dňa 2.3.2007 

  
					
                                                                              		Dušan   D a l o š
                                                                                                  starosta obce

Prílohy:   Zoznam evidovaných pamätihodností

Zoznam hmotných nehnuteľných pamätihodností obce Rakovice

OBEC:  RAKOVICE

OKRES:  PIEŠŤANY

Číslo	Typ	Pamätihodnosť	Katastrálne územie, adresné údaje	Orientačné číslo	Súpisné číslo	Parcelné číslo	Význam, stručná charakteristika pamätihodnosti	Evidenčné číslo
Rozhodnutie obce o zápise	
1		Rímsko-katolícky kostol	Rakovice č. 202		202				

									

									

Zoznam hmotných hnuteľných pamätihodností obce Rakovice

OBEC:  RAKOVICE

OKRES:  PIEŠŤANY

Číslo	Pamätihodnosť	Miesto uloženia	Význam, stručná charakteristika pamätihodnosti	Rozhodnutie obce  o zápise